贈朱道人
作者：王柏
朝代：宋

paragraphs: 道人跨鶴徧天涯，偉觀絕景收拾歸。
點頭濡墨茅屋下，乘興吐出胸中奇。
百尺生綃冰樣潔，落筆一埽風雨馳。
遠水拍天窮萬折，怪石磽确蹲熊羆。
槎牙古木蛟龍走，斷雲寂寞無心飛。
淡妝濃抹西子面，天梯石棧猿猱悲。
野騎殘僧小橋險，酒帘漁棹摇斜暉。
生綃有限意難盡，兀坐靜境窺天機。
豈知造化無盡藏，奔會筆底無盈虧。
射洪川幅非我有，且遣楮君百輩供指麾。